**` Савет за здравство града Краљева**

**ИЗВЕШТАЈ ГРАДСКОМ ШТАБУ ЗА ВАНРЕДНЕ СИТУАЦИЈЕ**

Дана 18.03.2020. одржан је састанак Савета за здравље града Краљева на коме је разматран следећи дневни ред:

1. Разматрање и усвајање препорука и савета, мера и активности епидемиолога из Градског штаба за ванредне ситуације у оквиру ванредног стања због пандемије коронавирусом.

2. Обавештавање о мерама и активностима предузетих у Дому здравља Краљево по препорукама Градског штаба за ванредне ситуације.

3. Обавештавање о мерама и активностима предузетих у ОБ „Студеница“ по препорукама Министарства здравља и Градског штаба за ванредне ситуације.

4. Усвајање и предузимање мера и активности у надлежности Савета за здравље у ванредном стању у координацији са Градским штабом за ванредне ситуације

 Као најважнији закључци састанака истичу се информације *др Зорана Мрвића* да је ОБ „Студеница“ спровела све неопходне мере за спречавање ширења пандемије у болничком сектору, да болница ради само са ургентним случајевима и малигним обољењима, а да се у најскоријем периоду очекује и помоћ војске у заштити здравственог особља и поштовања мера владе Републике Србије.

*Др Соња Челебић* је указала да је у току формирање респираторне амбуланте при Дому здравља у ишчекивању упуства и смерница Министарства здравља, а да је Дом здравља спровео све неопходне мере заштите.Примају се само ургентна стања на преглед. Дом здравља је отворио кол центар који ради 24 часа.Респираторна амбуланта ће примати фебрилна стања и респираторне инфекције. Бројеви кол центра су доступни јавности и исти су подељени на општу медицину и педијатрију.

*Споменка Миликић* из РЗЗО обавештава да су рецепти од 18.03.2020. продужени свим грађанима на још 9 месеци без обзира на то да ли имају или не важеће здравствено осигурање.

*Милица Јелић* из Центра локалних услуга града Краљева указује да се услуге грађанима пружају у промењеном режиму, са појачаним мерама хигијенске превенције и предострожности и са нагласком на рад геронтодомаћица на терену кроз доставу намирница и лекова старим лицима и пружање услуге помоћ у кући угроженим старачким домаћинствима без расположиве породичне подршке. По налогу Градског штаба за ванредне ситуације затворен је Дневни центар за старе за окупљање, али је исти оперативно стављен у функцију у виду пријема позива корисника Дневног центра и пружања подршке у виду доставе потрепштина ургентним корисницима, старим лицима, на терену.

 На предлог *др Мирослава Радуловића* да се организује психолошка подршка грађанима, Милица Јелић указује да Унија организација особа са инвалидитетом града Краљева нуди бесплатну психолошку подршку 2 психолога који ову услугу могу пружати без контакта, путем вибер мреже или скајпа. Такође, како др Радуловић предлаже, Савет ће у најскоријем периоду пружити помоћ Канцеларији за младе града Краљева у организовању волонтереске подршке студената и старијих од 18 година волонтерском сервису Црвеног крста са циљем подршке на терену старијим суграђанима у току пандемије.

Датум: 19.03.2020.

**ПРЕДСЕДНИК САВЕТА**

**Др Мирослав Радуловић**